b"\n_START_ARTICLE_\nMarie M\xc3\xb8rks Skole\n_START_PARAGRAPH_\nMarie M\xc3\xb8rks Skole i Hiller\xc3\xb8d blev grundlagt i 1895 af fr\xc3\xb8ken Marie M\xc3\xb8rk (14. april 1861\xe2\x80\x9330. maj 1944), der var datter af en embedsmand i Hiller\xc3\xb8d, amtsvejinspekt\xc3\xb8r, ingeni\xc3\xb8r Niels Peter M\xc3\xb8rch. Hun gik ikke i skole, men blev undervist af digterpr\xc3\xa6sten Jens Christian Hostrup i pr\xc3\xa6steg\xc3\xa5rden i Kannikegade sammen med sine s\xc3\xb8skende og pr\xc3\xa6stens egne b\xc3\xb8rn. Med denne baggrund tog hun f\xc3\xb8rst privatl\xc3\xa6rerindeeksamen og som 24-\xc3\xa5rig almindelig l\xc3\xa6rerindeeksamen fra N. Zahles Skole i K\xc3\xb8benhavn. I \xc3\xa5rene 1887\xe2\x80\x931895 var hun l\xc3\xa6rerinde p\xc3\xa5 V\xc3\xa6ldeg\xc3\xa5rd Kvindeskole i Gentofte._NEWLINE_I begyndelsen af 1895 k\xc3\xb8bte frk. M\xc3\xb8rk af fru Manna Lund pigerealskolen Slotsgade 3 i Hiller\xc3\xb8d. Myndighederne havde stillet bygningsm\xc3\xa6ssige krav, som den aldrende fru Lund f\xc3\xb8lte sig for gammel til at begynde at indfri. Marie M\xc3\xb8rk fik for l\xc3\xa5nte midler opf\xc3\xb8rt en ny skolebygning med t\xc3\xb8mrermester Fritz J. Milner (f\xc3\xb8dt 26.01.1859 i Hiller\xc3\xb8d, d\xc3\xb8d 19.04.1936) som entrepren\xc3\xb8r p\xc3\xa5 den adresse, der i dag hedder Milnersvej 1. Grundstenen blev nedlagt den 4. april, og skolen blev indviet den 2. september 1895. Hvert \xc3\xa5r siden er skolens f\xc3\xb8dselsdag blevet markeret ved en skoleudflugt p\xc3\xa5 en skoledag t\xc3\xa6t p\xc3\xa5 2. september._NEWLINE_Som s\xc3\xa5 mange andre private skoler er M\xc3\xb8rks Skole blevet udvidet ved opk\xc3\xb8b af nabovillaer. Den f\xc3\xb8rste af slagsen opk\xc3\xb8bte skolen i 1897, og det var den senere undervisningsminister Hartvig Frisches barndomshjem, hvor han boede 1893\xe2\x80\x931897. Villaen kaldes Hansens Hus, fordi forstander J\xc3\xb8rgen Hansen boede her, men nu huser villaen en SFO, en skolefritidsordning oprettet 1986 for skolens elever fra 2. og 3. klasse, og huset ligger nu midt i de yngstes skoleg\xc3\xa5rd. Flere andre nabovillaer er sidenhen blevet lagt til skolen og indrettet til undervisning. I en anden villa kaldet Solh\xc3\xb8j er der SFO for de yngste. Omkring 1930 var der i Solh\xc3\xb8j (Milnersvej 5) et pensionat, hvor flere af skolens ugifte l\xc3\xa6rere og l\xc3\xa6rerinder boede._NEWLINE_Fra 1904 blev der ogs\xc3\xa5 optaget drenge p\xc3\xa5 skolen, men i f\xc3\xb8rste omgang kun til og med 5. klasse. Kostafdelingen var kun for piger; den blev nedlagt i 1977. Bygningen n\xc3\xa6rmest stationen blev opf\xc3\xb8rt i 1907 og indeholdt bl.a. en sl\xc3\xb8jdsal i lokale 18, der i dag er biologilokale. Marie M\xc3\xb8rks oprindelige skoletanker kan f\xc3\xb8res tilbage til den hostrupske p\xc3\xa5virkning og tidens h\xc3\xb8jskoletanker, og hun tilrettelagde undervisningsforl\xc3\xb8b, der i h\xc3\xb8jskolens \xc3\xa5nd ikke blev afsluttet med eksamen._NEWLINE_I dag har skolen fokus p\xc3\xa5 l\xc3\xa6ring gennem trivsel og derigennem en god trivsel og liges\xc3\xa5; h\xc3\xb8j faglighed. Den h\xc3\xb8je faglige profil underst\xc3\xb8ttes ved at tildele mange deletimer i pr\xc3\xb8veforberedende fag for de \xc3\xa6ldste, og deletimer i al almindelighed for de \xc3\xb8vrige klasser. Marie M\xc3\xb8rks Skoles elever f\xc3\xa5r i dag flotte karakterer til deres eksaminer. Der er dog forsat fokus p\xc3\xa5 den kreative undervisning, hvor eleverne viser deres kreative talenter frem til et af skolens mange traditionsrige \xc3\xa5rlige arrangementer._NEWLINE_Marie M\xc3\xb8rks motto\xc2\xa0\xc2\xbbModig \xc2\xb7 Munter \xc2\xb7 Mild\xc2\xab\xc2\xa0blev introduceret i en tale i 1919, og de tre M'er har siden v\xc3\xa6ret et logo for skolen. Ved skolens 25-\xc3\xa5rs jubil\xc3\xa6um i 1920 modtog frk. M\xc3\xb8rk Kongens fortjenstmedalje i guld, som blev overrakt af indenrigsminister Sigurd Berg._NEWLINE_En gammel tradition, der stadig holdes i h\xc3\xa6vd, er morgensang. Derudover er der tilbud om deltagelse i sang og musik p\xc3\xa5 valghold og ved skolekoncerter._NEWLINE_En nyskabelse var l\xc3\xa6rerr\xc3\xa5det, der blev oprettet i 1971, men det er uden bef\xc3\xb8jelser, idet forstanderen i enhver sag har det sidste ord i dagligdagen, og der tages ikke lige s\xc3\xa5 mange sager op som i andre l\xc3\xa6rerr\xc3\xa5d. Formelt set st\xc3\xa5r bestyrelsen dog over forstanderen._NEWLINE_Skolelederen har p\xc3\xa5 MMS haft betegnelsen forstander, og viceskolelederen har v\xc3\xa6ret karakteriseret som inspekt\xc3\xb8r; men fra 2008 er man begyndt at kalde viceskolelederen viceforstander."